RO Jurnalul Oficial al Uniunii Europene C 190/33

Publicarea unei cereri în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

2010/C 190/07

Prezenta publicare conferă dreptul de opoziție în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări.

DOCUMENT UNIC

REGULAMENTUL (CE) NR. 510/2006 AL CONSILIULUI

„CORNISH PASTY”

NR. CE: UK-PGI-005-0727-11.11.2008

IGP ( X ) DOP ( )

1. Denumire:

„Cornish Pasty”

2. Statul membru sau țara terță:

Regatul Unit

3. Descrierea produsului agricol sau alimentar:

3.1. Tip de produs:

Clasa 2.4. Produse de panificație, produse de patiserie, produse de cofetărie, biscuiți

3.2. Descrierea produsului căruia i se aplică denumirea de la punctul 1:

„Cornish Pasty” este un pateu savuros în forma literei „D” care este umplut cu carne de vită, legume și condimente.

Aluat

Aluatul poate fi fraged, rugos sau din foietaj simplu, în funcție de rețeta specială a brutarilor. După umplere, aluatul poate fi marcat în scopul identificării produsului, de exemplu găurit, crestat cu un cuțit sau tăiat într-o anumită formă, și poate fi glazurat cu lapte, ou sau ambele, ceea ce îi va conferi o culoare aurie. Învelișul de aluat este savuros și suficient de rezistent pentru a-și păstra forma în timpul proceselor de coacere, răcire și manevrare și servește pentru a împiedica desfacerea sau ruperea.

Umplutura pateului

Ingredientele umpluturii pentru „Cornish Pasty” sunt:

— cartofi tăiați felii sau cubulețe;

— nap suedez;

— ceapă;

— (conținutul de legume al pateului trebuie să fie de cel puțin 25 %);

— carne de vită tăiată cubulețe sau tocată;

— (conținutul de carne al pateului trebuie să fie de cel puțin 12,5 %);

— condimente pentru gust, în special sare și piper.

Pentru umplutură nu trebuie să se folosească alte tipuri de carne, legume, de exemplu morcovi, sau aditivi artificiali, iar toate ingredientele umpluturii trebuie să fie negătite în momentul sigilării produsului.

Observație: În mod tradițional, în Cornwall „napul suedez” se referă la „nap”, astfel încât cei doi termeni sunt interșanjabili, dar ingredientul propriu-zis este napul suedez.

În momentul asamblării produsului „Cornish Pasty”, pateurilor li se dă forma literei „D” iar marginile pateurilor sunt încrețite, fie manual, fie mecanic, la unul dintre capete, niciodată la partea superioară.

Întregul pateu este copt lent pentru a asigura dezvoltarea la maxim a aromelor ingredientelor crude. O altă caracteristică distinctivă a produsului „Cornish Pasty” este aceea că ingredientele care îl compun sunt ușor sesizabile ca aspect, gust și textură, iar contopirea aromelor care provin de la carnea de vită și legumele crude creează un gust plăcut, echilibrat și natural al întregului produs. Aluatul preia de asemenea note delicate savuroase.

Pateul „Cornish Pasty” nu trebuie să conțină coloranți artificiali, arome sau conservanți. Dimensiunea și greutatea produsului variază de la magazin la magazin, acesta fiind comercializat în diverse puncte de vânzare, cum ar fi măcelării, brutării, supermarketuri, magazine de delicatese și magazine de produse alimentare.

3.3. Materii prime:

—

3.4. Hrană pentru animale (numai pentru produsele de origine animală):

—

3.5. Etape specifice ale producției care trebuie să se desfășoare în aria geografică delimitată:

Asamblarea pateurilor înainte de coacere trebuie să se desfășoare în aria geografică delimitată.

Nu este obligatoriu ca și coacerea efectivă să se realizeze în interiorul ariei geografice delimitate; pateurile a căror pregătire s-a încheiat, dar care nu au fost coapte și/sau pateurile congelate se pot expedia brutăriilor sau altor puncte de vânzare din exteriorul zonei, unde produsele respective pot fi coapte la cuptor în vederea consumului.

3.6. Norme specifice privind felierea, răzuirea, ambalarea etc.:

N/A

3.7. Norme specifice privind etichetarea:

Elementul grafic „Cornish Pasty” care face dovada autenticității trebuie utilizat pe toate ambalajele și materialele folosite pentru vânzarea produsului.

4. Delimitare concisă a ariei geografice:

Teritoriul administrativ al comitatului Cornwall.

5. Legătura cu aria geografică:

5.1. Specificitatea ariei geografice:

Caracterul climei din Cornwall – umed și moderat – și geografia fizică a comitatului îl fac foarte potrivit atât pentru producția de carne de vită, cât și pentru cultivarea legumelor. Cartofii și napii suedezi/napii au fost și sunt în continuare unele dintre principalele produse horticole ale comitatului Cornwall. Deși nu există obligativitatea ca materiile prime să provină din Cornwall, în practică o mare parte dintre acestea continuă să fie furnizate de fermierii locali, perpetuând astfel relația simbiotică stabilită de mult timp dintre fermierul și brutarul din Cornwall.

În Cornwall, mineritul are o istorie de mai multe secole, această industrie atingând însă dezvoltarea maximă în secolele al XVIII-lea și al XIX-lea. Patrimoniul minier al zonei este atât de important încât, deși industria a dispărut, anumite locații miniere selectate de pe teritoriul Cornwall-ului au fost declarate patrimoniu al umanității în anul 2006.

Minerii și lucrătorii agricoli luau cu ei la muncă acest produs alimentar transportabil, ușor de consumat, convenabil deoarece corespundea perfect acestui scop. Mărimea și forma îl făceau ușor de transportat (de obicei în buzunar), învelișul de aluat izola conținutul și era destul de rezistent pentru a-și menține integritatea, iar ingredientele sale sănătoase, nutritive furnizau muncitorilor suficiente substanțe hrănitoare pentru lungile zile de trudă. Există numeroase povestiri despre forma pateurilor, cea mai cunoscută fiind aceea că forma literei „D” permitea muncitorilor din minele de cositor să le reîncălzească în subteran și să le mănânce în siguranță. Crusta (marginea ondulată) era folosită ca „toartă” care era aruncată ulterior din cauza nivelului ridicat de arsenic existent în multe dintre minele de cositor.

Există numeroase dovezi istorice care confirmă importanța produsului „Cornish Pasty” ca parte a patrimoniului culinar al regiunii. Pateul a devenit foarte popular în secolele al XVI-lea și al XVII-lea, dobândindu-și adevărata identitate strâns legată de Cornwall în decursul ultimilor 200 de ani.

Cercetările au arătat că asocierile dintre pateu și Cornwall sunt astăzi la fel de puternice ca și în urmă cu 200 de ani, atât în regiune, cât și dincolo de granițele acesteia. Faptul că, după dezvoltarea legăturilor feroviare în regiune, turiștii au vizitat comitatul Cornwall a făcut ca produsul „Cornish Pasty” să devină o parte integrantă a experienței vizitatorului. Conform unei cercetări privind atitudinea față de produsele alimentare locale din Cornwall, „Cornish Clotted Cream” (care este deja DOP) și „Cornish Pasty” reprezintă produsele cel mai frecvent încercate de vizitatori. Persoanele intervievate în cadrul studiului respectiv au descris într-un mod grăitor tipul de pateuri pe care le-au consumat în timpul vizitării regiunii ca fiind „pateuri adevărate”, indicând diferențele considerabile dintre „Cornish Pasty” din Cornwall și varietatea generică, fabricată în masă, care în prezent are permisiunea să poarte acest nume. În plus, „Cornish Pasty” și „Cornish Clotted Cream” constituie produsele care prezintă cea mai mare probabilitate de a fi luate acasă de vizitatori, fie prin comandă prin poștă, fie de la punctele de vânzare locale (sursă: „Consumer Attitudes to Cornish Produce” – „Atitudinea consumatorului față de produsele din Cornwall”, sursă: Ruth Huxley 2002).

5.2. Specificitatea produsului:

„Cornish Pasty” se distinge, ca aspect, prin forma sa de literă „D” și marginea ondulată. Forma acestuia a fost proiectată pentru a-l face ușor de transportat (de obicei în buzunar), ceea ce permitea oamenilor care munceau în minele de cositor să le reîncălzească în subteran și să le consume în siguranță. Crusta (marginea ondulată) era folosită ca „toartă”, care era aruncată ulterior din cauza nivelului ridicat de arsenic existent în multe dintre minele de cositor. Învelișul de aluat izola conținutul și era destul de rezistent pentru a-și menține integritatea, iar ingredientele sale sănătoase, nutritive, furnizau muncitorilor suficiente substanțe hrănitoare pentru lungile zile de trudă.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP):

„Cornish Pasty” deține o poziție solidă și de renume în cadrul patrimoniului culinar al comitatului Cornwall despre care s-a scris timp de mai multe secole. Pateul a devenit foarte popular în secolele al XVI-lea și al XVII-lea, dobândindu-și adevărata identitate strâns legată de Cornwall în decursul ultimilor 200 de ani.

La sfârșitul secolului al XVIII-lea, „Cornish Pasty” a devenit alimentul de bază pentru muncitorii din Cornwall și familiile acestora. Minerii și lucrătorii agricoli luau cu ei la muncă acest produs alimentar transportabil, ușor de consumat, convenabil deoarece corespundea perfect acestui scop.

Mărturii documentare despre „Cornish Pasty” în calitate de produs alimentar tradițional din Cornwall se găsesc în „Cercetarea agricolă a regiunii Cornwall” realizată de Worgan în anul 1808. Trimiterile includ mențiunea că „muncitorul punea de obicei puțină carne de vită în pateul său”. În deceniul al șaptelea al secolului al XIX-lea, documentele arată faptul că și copiii care lucrau în mine luau cu ei pateuri ca parte a „crib” sau „croust” (cuvintele din dialectul local pentru gustare sau prânz).

La începutul secolului al XX-lea, „Cornish Pasty” era produs la scară largă pe întreg teritoriul comitatului ca produs alimentar de bază pentru lucrătorii agricoli și mineri. Există exemple de cărți poștale din perioada regelui Edward, datând aproximativ din 1901–1910, care prezintă „Cornish Pasty”, precum și extrase din cărțile de bucate „Good Things in England” (Bunătăți din Anglia) (1922) și „Cornish Recipes, Ancient and Modern” (Rețete din Cornwall, vechi și noi) (1929) care indică rețete tipice de pateu.

Cercetările au arătat că asocierile dintre pateu și Cornwall sunt la fel strânse în prezent ca și în urmă cu 200 de ani, atât în regiune, cât și în afara granițelor acesteia. Turiștii vizitează Cornwall de la dezvoltarea legăturilor feroviare în regiune, făcând din „Cornish Pasty” o parte integrantă a experienței vizitatorilor.

Trimitere la publicarea caietului de sarcini:

[Articolul 5 alineatul (7) din Regulamentul (CE) nr. 510/2006]

http://www.defra.gov.uk/foodfarm/food/industry/regional/foodname/products/documents/cornish-pasty-pgi.pdf

(1) JO L 93, 31.3.2006, p. 12.